Paartjie trou in die meta-heelalSkermgreep uit die video ŉ Egpaar van Tamil Nadu in Indië het tradisie en tegnologie bymekaargebring toe hulle hul onthaal in die meta-heelal (“metaverse”) gehou het. Dinesh SP en Janaganandhini Ramaswamy het op 6 Februarie in Sivalingapuram getrou. Vriende en familie van reg oor die wêreld kon egter die onthaal bywoon, omdat dit alles in ŉ virtuele wêreld plaasgevind het. Die meta-heelal is ŉ virtuele 3D-omgewing waar gebruikers kan “leef” en met ander interaksie kan hê deur digitale avatars. Dit kombineer verskeie elemente van tegnologie soos geaugmenteerde werklikheid, blokketting en virtuele werklikheid. “Weens die Covid-19-pandemie moes ek die getal vriende en familie beperk tot 100 vir my onthaal,” het Dinesh aan The New Indian Express gesê. “Ek het besluit om my troue in die teenwoordigheid van ŉ klein groepie mense by Sivalingapuram te hou en die onthaal dan virtueel in die meta-heelal. Ek werk ook die afgelope jaar aan blokketting-tegnologie.” Grafika: BeyondLife.club Dinesh en Janaganandhini het ŉ Hogwarts-tema vir hul onthaal gekies, omdat hulle albei groot Harry Potter-aanhangers is. ŉ Beginnersonderneming genaamd TardiVerse het vir ŉ maand lank gewerk om die meta-heelal te skep waar die onthaal plaasgevind het. Saam met avatars van die gaste en die bruid en bruidegom, is ŉ avatar van die bruid se oorlede pa ook geskep. Grafika: BeyondLife.club “My skoonpa is verlede jaar in April oorlede,” het Dinesh aan CNN gesê voor die troue. “Ek ontwerp dus ŉ 3D-avatar wat soos hy lyk en hy sal my en my verloofde seën. Dis iets wat ons slegs in die meta-heelal kan doen.” Foto’s en video’s van die meta-heelal-troue word aanlyn gedeel. Een van die video’s wys ŉ musiekkonsert wat via die meta-heelal van Chennai uitgevoer is. Die troue het ook nieverwisselbare item (NVI’s) ingesluit. Spesiale NVI’s is deur GuardianLink uitgereik en is beskikbaar op Beyondlife.club. Die NVI-versameling sluit kunswerk in met agtergrond en klere uit Harry Potter en die kuberpunk-era – ŉ toevoeging tot die klassieke trouklere vir die bruid, bruidegom en die bruid se oorlede pa. Dinesh, ŉ projek-vennoot by IIT Madras, het vroeër verduidelik hoe hy op die idee van ŉ meta-heelal-troue afgekom het. “Ek het op die idee afgekom van ŉ troue in die meta-heelal, en my verloofde het ook van die idee gehou,” het hy aan Times of India gesê. “Ek stel baie belang in kripto- en blokketting-tegnologie en myn al die afgelope jaar ethereum, ŉ tipe kripto-geldeenheid. Aangesien blokketting die basiese tegnologie vir die meta-heelal is, het ek al gedink ons moet die onthaal in die meta-heelal hou. Finally into Asia's 1st Metaverse Wedding. Interesting experience. @beyondlifeclub @TardiVerse @kshatriyan2811 pic.twitter.com/zhGPTuedOf — Divit (@divitonchain) February 6, 2022 At @kshatriyan2811 's meta wedding ???????????????? @TardiVerse #asiasfirst #Metaverse #metawedding pic.twitter.com/RRGyEzUz4Y — cryptopangu.nft (@CryptoPangu) February 6, 2022